


Na temelju članka 34. stavka 1. točke 10. Statuta Sveučilišta u Splitu, Senat Sveučilišta u Splitu, na svojoj 49. sjednici održanoj dana 30. lipnja 2021. godine, donio je



PRAVILNIK O PRIZNAVANJU IZVANNASTAVNIH AKTIVNOSTI
NA SVEUČILIŠTU U SPLITU


Predmet i svrha normiranja
Članak 1.
Pravilnikom o priznavanju izvannastavnih aktivnosti na Sveučilištu u Splitu (daljnje u tekstu: Pravilnik) uređuju se pretpostavke za priznavanje ECTS bodova za izvannastavne aktivnosti studenata s ciljem poticanja samoizgradnje, kreativnosti i stručnog aktivizma studenata.

Definicije pojmova
Članak 2.
[bookmark: _GoBack](1) Izvannastavnim aktivnostima u smislu ovog Pravilnika smatra se svaki oblik aktivnog sudjelovanja u studentskim natjecanjima, stručnim simulacijama, znanstvenim, umjetničkim ili stručnim skupovima, projektima, radionicama, tečajevima, seminarima ili drugim aktivnostima bilo na matičnoj sastavnici ili kojoj drugoj sastavnici Sveučilišta u Splitu ili samostalnom studiju Sveučilišta u Splitu ili Rektoratu Sveučilišta u Splitu ili nekoj njegovoj ustrojbenoj jedinici (npr. Ured za projekte, Ured za provedbu projekta "The European University of the Seas" (SEA-EU) i druge), odnosno kojem drugom sveučilištu, bilo izvan akademske zajednice, u zemlji ili inozemstvu dalje u tekstu: organizatori programa izvannastavnih aktivnosti), za koje kumulativno vrijedi sljedeće:
–da nije dio obveznih ili izbornih kolegija propisanih studijskim programom,
–da se provodi prema unaprijed zacrtanom i javno dostupnom programu i pod vodstvom kompetentne osobe, izabrane u znanstveno ili znanstveno-nastavno zvanje (dalje u tekstu: voditelj),
–da ima za cilj stjecanje odgovarajućih ishoda učenja koji odgovaraju razini studija koji student pohađa ili odgovarajućih općih (generičkih) vještina.
(2) Pojmovi u ovom Pravilniku koji imaju specifično rodno značenje vrijede na uključiv i neutralan način za osobe obaju spolova.

Opseg primjene
Članak 3.
(1) Ovim Pravilnikom neće se vrednovati izvannastavne aktivnosti kojima se može dodijeliti manje od 1 (jednog) niti više od 10 (deset) ECTS bodova.
(2) U smislu ovog Pravilnika bodovna vrijednost 1 ECTS boda predstavlja opterećenje studenta koje iznosi 25 do 30 sati (1 sat je 60 min) aktivnog rada studenta.

Pokretanje postupka priznavanja ECTS bodova
Članak 4.
(1) Postupak priznavanja ECTS bodova za izvannastavne aktivnosti provodi se na matičnom visokom učilištu studenta, odnosno sastavnici Sveučilišta u Splitu koja je nositelj studija ili samostalnom studiju Sveučilišta u Splitu koji pohađa student koji je sudjelovao u izvannastavnim aktivnostima ili Rektoratu Sveučilišta u Splitu.
[bookmark: _Hlk74035013][bookmark: _Hlk73969321](2) Postupak iz stavka (1) ovog članka pokreće se na zahtjev zainteresiranog studenta ili voditelja izvannastavnih aktivnosti.
[bookmark: _Hlk75503804](3) Zahtjev iz stavka (2) ovog članka podnosi se u roku od tri mjeseca nakon završetka izvannastavnih aktivnosti, na protokol matične sastavnice Sveučilišta u Splitu, samostalnog studija Sveučilišta u Splitu ili Rektorata Sveučilišta u Splitu ili nekoj njegovoj ustrojbenoj jedinici, na posebnom obrascu koji se objavljuje na mrežnim stranicama Sveučilišta u Splitu i svih njegovih sastavnica.
(4) Zahtjevu iz stavka (2) ovog članka prilažu se dokazi o uspješnom sudjelovanju u programu izvannastavnih aktivnosti, o izlaznim kompetencijama i ishodima učenja, te eventualnom iznosu ECTS bodova koje je izvannastavnim aktivnostima dodijelio organizator programa aktivnosti. 

Odlučivanje o zahtjevu za priznavanje ECTS bodova
Članak 5.
(1) O zahtjevu iz članka 4. ovog Pravilnika zaprimljenom na sastavnici Sveučilišta u Splitu odlučuje povjerenstvo koje imenuje čelnik sastavnice ili fakultetsko/akademijsko/stručno vijeće sastavnice, u skladu s općim aktima sastavnice, a predsjedava mu po položaju prodekan odnosno pomoćnik pročelnika nadležan za pitanja nastave i studijskih programa.
(2) O zahtjevu iz članka 4. ovog Pravilnika zaprimljenom na samostalnom studiju Sveučilišta u Splitu ili Rektoratu Sveučilišta u Splitu ili nekoj njegovoj ustrojbenoj jedinici odlučuje povjerenstvo koje imenuje rektor Sveučilišta u Splitu, u skladu s općim aktima Sveučilišta u Splitu, a predsjedava mu po položaju prorektor Sveučilišta u Splitu nadležan za pitanja nastave i studijskih programa.
(3) Povjerenstvo iz stavka (1) odnosno stavka (2) ovog članka obavlja sljedeće poslove: zaprima zahtjev za priznavanje izvannastavnih aktivnosti, utvrđuje postoji li osnova za pokretanje postupka provođenja priznavanja, provodi ocjenu i vrednovanje, utvrđuje sukladnost skupova ishoda učenja s akreditiranim studijskim i ostalim programima, po potrebi provodi provjere ishoda učenja i druge aktivnosti u svrhu provedbe postupka, te donosi potpisanu obrazloženu odluku o priznavanju izvannastavnih aktivnosti.
(4) Povjerenstvo iz stavka (1) odnosno stavka (2) ovog članka nakon provedenog postupka priznavanja izvannastavnih aktivnosti može donijeti jednu od sljedećih odluka o zahtjevu: priznaje se u cijelosti, priznaje se djelomično ili ne priznaje se.
(5) Pri odlučivanju o zahtjevu povjerenstvo iz stavka (1) odnosno stavka (2) ovog članka nije vezano odredbom organizatora programa izvannastavnih aktivnosti o ECTS bodovima.
(6) Ukoliko smatra potrebnim, prije donošenja odluke o zahtjevu za priznavanje ECTS bodova, povjerenstvo iz stavka (1) odnosno stavka (2) ovog članka može pribaviti mišljenje odbora za unaprjeđenje kvalitete pri sastavnici Sveučilišta u Splitu.
(7) Povjerenstvo iz stavka (1) odnosno stavka (2) ovog članka je dužno odlučiti o zahtjevu studenta u roku od 30 (trideset) dana od dana zaprimanja urednog zahtjeva koji sadrži sve potrebne podatke i dokumentaciju. 
(8) Sastavnica Sveučilišta u Splitu / samostalni studij Sveučilišta u Splitu / Rektorat Sveučilišta u Splitu dužni su o svakom pojedinačnom zahtjevu za priznavanje ECTS bodova, odnosno odluci u povodu tog zahtjeva, informirati Ured za nastavu Sveučilišta u Splitu u roku od 15 (petnaest) dana od dana okončanja postupka. 
(9) Ukoliko se radi o studentima iz inozemstva Ured za nastavu Sveučilišta u Splitu dužan je odmah, a najkasnije u roku od 3 (tri) dana od dana zaprimanja obavijesti od strane sastavnice Sveučilišta u Splitu / samostalnog studija Sveučilišta u Splitu / Rektorata Sveučilišta u Splitu iz stavka (8) ovog članka, informirati o tome Odjel za međunarodnu i međusveučilišnu suradnju Sveučilišta u Splitu.
(10) Ukoliko se radi o studentima iz inozemstva s partnerskih sveučilišta unutar SEA-EU alijanse, Ured za nastavu Sveučilišta u Splitu dužan je odmah, a najkasnije u roku od 3 (tri) dana od dana zaprimanja obavijesti od strane sastavnice Sveučilišta u Splitu / samostalnog studija Sveučilišta u Splitu / Rektorata Sveučilišta u Splitu iz stavka (8) ovog članka, informirati o tome Odjel za međunarodnu i međusveučilišnu suradnju Sveučilišta u Splitu i Ured za provedbu projekta "The European University of the Seas" (SEA-EU).

Načini dodjele ECTS bodova
Članak 6.
(1) Ukoliko zainteresirani student to želi i ako je pravilima koja uređuju sustav studiranja na matičnoj sastavnici studenta to predviđeno, ECTS bodovi za izvannastavne aktivnosti mogu se dodijeliti u okviru studijskog programa, umjesto odgovarajućeg nastavnog sadržaja, ali ne i umjesto obveznog predmeta.
(2) U slučajevima iz stavka (1) ovog članka mjerodavni su propisi koji se odnose na sustav studiranja i pitanja međunarodne mobilnosti.
(3) Ukoliko mogućnost iz stavka (1) ovog članka nije predviđena, ECTS bodovi za izvannastavne aktivnosti upisuju se u dopunsku ispravu o studiju. 

Završne odredbe
Članak 7.
[bookmark: _Hlk74035244](1) Sastavnice Sveučilišta u Splitu dužne su uskladiti svoje opće akte s odredbama ovog Pravilnika odnosno donijeti svoje opće akte kojima se uređuju pitanja iz djelokruga ovog Pravilnika, u roku od 60 (šezdeset) dana od dana stupanja na snagu ovog Pravilnika.
(2) Ovaj Pravilnik stupa na snagu osmog dana od dana objave na oglasnoj ploči Sveučilišta u Splitu.


REKTOR
prof. dr. sc. Dragan Ljutić





Ovaj Pravilnik objavljen je na oglasnoj ploči i mrežnim stranicama Sveučilišta u Splitu dana _________ 2021. godine te je stupio na snagu dana _________ 2021. godine.

